Нови селектор Александар Ђорђевић је уврстио Величковића на списак играча за Светско првенство 2014. у Шпанији. Ипак иако је у претходним разговорима са селектором потврдио да ће играти, само два дана након објављивања списка Величковић је обавестио Ђорђевића да због повреде колена не може да се појави на припремама. То је наљутило Ђорђевића који је Величковићев потез назвао срамним, посебно због тога јер је због њега са списка претходно отписао двојицу крилних центара Мачвана и Савановића. Након тога Ђорђевић до краја свог селекторског мандата 2019. године није позивао Величковића у национални тим.